Fid-29 ta' Ġunju 2015, il-Kumitat tar-Rappreżentanti Permanenti approva, f'isem il-Kunsill, ftehim dwar ta' self ta' titoli u tranżazzjonijiet ta' riakkwist. Ir-regolament propost se jsaħħaħ l-istabbiltà finanzjarja billi jiżgura li l-informazzjoni dwar l-hekk imsejħa tranżazzjonijiet ta' finanzjament tat-titoli tiġi rrapportata b'mod effiċjenti lir-repożitorji tat-tranżazzjonijiet u lill-investituri f'intrapriżi għal investiment kollettiv. Intlaħaq qbil dwar it-test mal-Parlament Ewropew fis-17 ta' Ġunju 2015. It-trasparenza mtejba se tipprevjeni lill-banek u intermedjarji finanzjarji oħra milli jippruvaw jevitaw ir-regolament billi jċaqilqu partijiet mill-attivitajiet tagħhom għas- settur bankarju parallel li huwa inqas irregolat. Tranżazzjonijiet ta' finanzjament tat-titoli, li ta' spiss jitwettqu mis-settur bankarju parallel, jikkonsistu minn kwalunkwe tranżazzjoni li tuża assi li jappartjenu għall-kontroparti biex jiġi ġġenerat il-finanzjament. Dawn jinvolvu l-aktar l-għoti jew it-teħid b'self ta' titoli u komoditajiet, riakkwist (repo) jew tranżazzjonijiet ta' retroriakkwist, jew tranżazzjonijiet ta' akkwist bil-patt ta' rivendità. Pakkett ta' miżuri Il-Kummissjoni ppreżentat il-proposta tagħha f'Jannar 2014, flimkien ma' abbozz ta' regolament dwar ir-riforma strutturali tas-settur bankarju tal-UE. Il-proposta hija maħsuba biex tilqa' kontra r-riskju li attivitajiet ta' negozjar ibbażati fuq tranżazzjonijiet ta' finanzjament tat-titoli jiżviluppaw aktar mingħajr sorveljanza adatta, pereżempju barra s-sistema bankarja regolata. Għal dan l-għan, hija tipproponi rekwiżiti vinkolanti ta' trasparenza u rapportar għal tranżazzjonijiet ta' finanzjament tat-titoli. L-abbozz ta' regolament jintroduċi miżuri li jtejbu t-trasparenza fi tliet oqsma prinċipali: il-monitoraġġ tal-evoluzzjoni ta' riskji sistemiċi fis-sistema finanzjarja b'rabta ma' tranżazzjonijiet ta' finanzjament tat-titoli; l-iżvelar ta' informazzjoni dwar tali tranżazzjonijiet lil investituri li l-assi tagħhom jintużaw f'dawn it-tranżazzjonijiet; riutilizzazzjoni mill-banek jew is-sensara għall-finijiet tagħhom stess ta' kollateral mogħti mill-klijenti tagħhom. Passi li jmiss Ladarba jiġi ffinalizzat bil-lingwi kollha, ir-regolament se jiġi ppreżentat lill-Parlament Ewropew għall-approvazzjoni fl-ewwel qari, u lill-Kunsill għall-adozzjoni. Test ta' kompromess tar-regolament dwar tranżazzjonijiet ta' finanzjament tat-titoli Din ir-riżorsa bħalissa hi disponibbli biss bil-lingwa jew il-lingwi li ġejjin: